Zagreb, 23. studenog 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) na temelju članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Antuna Glavaša, općinskog načelnika Općine Feričanci do 25. svibnja 2017. g.** na 29. sjednici, održanoj 23. studenoga 2018.g., donosi sljedeću

**ODLUKU**

1. **Pokreće se postupak protiv dužnosnika Antuna Glavaša, općinskog načelnika Općine Feričanci do 25. svibnja 2017.g., zbog moguće povrede članka 27. ZSSI-a u vezi sa člancima 8. i 9. ZSSI-a, koja proizlazi iz propusta dužnosnika da Povjerenstvu dostavi odgovarajuće dokaze, potrebne za usklađivanje prijavljene imovine iz izvješća o imovinskom stanju dužnosnika podnesenog 18. lipnja 2017. g. povodom prestanka obnašanja dužnosti, s utvrđenom imovinom u postupku provjere s pribavljenim podacima o imovini dužnosnika, u dijelu koji se odnosi na iznos osobnog mirovinskog primanja dužnosnika u razdoblju od siječnja 2017. g. do svibnja 2017.g., u dijelu koji se odnosi na mirovinsko primanje bračnog druga dužnosnika u razdoblju od siječnja 2017.g. do svibnja 2017.g. te u dijelu koji se odnosi na iznos, način i uvjete vraćanja duga dužnosnika prema Ministarstvu financija.**
2. **Poziva se dužnosnik Antun Glavaš da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Protiv dužnosnika Antuna Glavaša podnesena je 5. travnja 2017.g. anonimna prijava mogućeg sukoba interesa koja je zaprimljena pod brojem 711-U-1330-P-186/17-01-5, povodom koje se vodi predmet broj P-352/16. U prijavi podnositelj navodi da smatra kako podneseno izvješće o imovinskom stanju dužnosnika nije točno, odnosno kako su prihodi dužnosnika znatno veći od navedenih.

Povjerenstvo je radi provjere navoda iz podnesene prijave i stjecanja saznanja o mogućem sukobu interesa dužnosnika od nadležnih tijela prikupilo potrebne podatke i dokumentaciju.

Člankom 3. stavkom 1. podstavkom 43. ZSSI-a propisano je da su općinski načelnik i njegovi zamjenici dužnosnici u smislu tog Zakona, stoga je povodom obnašanja dužnosti općinskog načelnika Općine Feričanci dužnosnik Antun Glavaš obvezan postupati sukladno odredbama ZSSI-a.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera. Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je 18. lipnja 2017.g. zaprimilo izvješće o imovinskom stanju dužnosnika Antuna Glavaša povodom prestanka obnašanja dužnosti.

Povjerenstvo je izvršilo uvid u gore navedeno izvješće o imovinskom stanju dužnosnika te je utvrdilo da je u dijelu podataka izvješća „Podatci o ostalim prihodima“ dužnosnik Antun Glavaš naveo da od isplatitelja Hrvatski zavod za mirovinsko osiguranje prima mjesečno iznos od 970,00 kn.

Povjerenstvo je neposrednim uvidom u Informacijski sustav Porezne uprave na temelju ovlaštenja utvrdilo da je dužnosnik Antun Glavaš u razdoblju od siječnja 2017. g. do svibnja 2017.g. od isplatitelja Hrvatskog zavoda za mirovinsko osiguranje ostvarivao mjesečne primitke u sljedećim iznosima: 1.198,03 kn od 31. siječnja 2017.g., 1.380,22 kn od 28. veljače 2017.g., 1.380,22 kn od 31. ožujka 2017.g., 1.389,18 kn od 28. travnja 2017.g. i 1.389,18 kn od 31. svibnja 2017.g.

Na temelju uvida u navedeno izvješće utvrđeno je da je dužnosnik u dijelu podataka izvješća „Drugi primitci bračnog druga/životnog partnera“ naveo da je bračni drug od nenavedenog isplatitelja ostvario mjesečne primitke u iznosu od 1.160,88 kn.

Neposrednim uvidom u Informacijski sustav Porezne uprave utvrđeno je da je bračni drug dužnosnika u razdoblju od siječnja 2017.g. do svibnja 2017.g. od isplatitelja Hrvatskog zavoda za mirovinsko osiguranje ostvario mjesečne primitke u sljedećim iznosima: 1.613,88 kn od 31. siječnja 2017.g., 1.859,31 kn od 28. veljače 2017. g., 1.859,31 kn od 31. ožujka 2017. g., 1.871,39 kn od 28. travnja 2017. g. i 1.871,39 kn od 31. svibnja 2017. g.

Na temelju uvida u navedeno izvješće utvrđeno je da je dužnosnik u dijelu podataka „Podatci o obvezama“ naveo osobno dugovanje u kojemu je vjerovnik Ministarstvo financija, kao predmet duga naveo iznos od 190.000,00 kn, kao godinu zaduženja naveo je 2010.g., s rokom vraćanja od 20 mjeseci, iznosom mjesečnog anuiteta od 9.500,00 kn i kamatnom stopom od 12,00 %.

Prema očitovanju Ministarstva financija, Porezne uprave, Područnog ureda Osijek, Ispostave Našice, klasa: 410-01/18-01/35, urbroj: 513-07-06/18-4 od 20. lipnja 2018.g. Antun Glavaš na dan 20. lipnja 2018.g. ima porezni dug u ukupnom iznosu od 98.710,48 kn, koji je nastao u razdoblju od 2013.g. do 2017.g., a za isti porezni obveznik nije podnio zahtjev za obročnu otplatu.

Usporedbom podataka iz podnesenog Izvješća o imovinskom stanju i podataka prikupljenih od nadležnih tijela u Republici Hrvatskoj utvrđen je nerazmjer i nesklad između prijavljenih i prikupljenih podataka. Naime, utvrđen je nerazmjer između iznosa osobne mirovine dužnosnika i mirovine bračnog druga dužnosnika, kako su navedeni u gore navedenom izvješću o imovinskom stanju i iznosa osobne mirovine dužnosnika i mirovine bračnog druga dužnosnika, kako su navedeni u Informacijskom sustavu Porezne uprave. Uz navedeno, utvrđen je nesklad između podataka o obvezama dužnosnika, budući da je dužnosnik naveo osobno dugovanje u kojemu je vjerovnik Ministarstvo financija, predmet duga je iznos od 190.000,00 kn, godina zaduženja je 2010.g., rok vraćanja je 20 mjeseci, iznos mjesečnog anuiteta je 9.500,00 kn, a kamatna stopa je 12,00 %, o čemu Ministarstvo financija, Porezna uprava nema podataka, dok Ministarstvo financija, Porezna uprava navodi da dužnosnik ima porezni dug u ukupnom iznosu od 98.710,48 kn, koji je nastao u razdoblju od 2013.g. do 2017.g., za koji porezni obveznik nije podnio zahtjev za obročnu otplatu, a navedeni dug dužnosnik nije unio u gore navedeno izvješće.

Povjerenstvo je stoga Antuna Glavaša, općinskog načelnika Općine Feričanci od 7. lipnja 2013.g. do 25. svibnja 2017.g. zaključkom broj: 711-I-1026-P-186-17/18-07-10 od 6. kolovoza 2018.g. pozvalo da se očituje o utvrđenom nerazmjeru i neskladu te da očitovanju priloži odgovarajuću dokumentaciju. Dužnosnik je navedeni zaključak zaprimio 22. kolovoza 2018.g.

Dana 4. rujna 2018.g. dužnosnik Antun Glavaš dostavio je očitovanje na navedeni zaključak Povjerenstva, u kojem navodi da je u izvješću o imovinskom stanju naveo podatke sa zaštićenog bankovnog računa, da je navodeći podatke o primitcima bračnog druga naveo podatke koji su bili aktualni nekoliko godina prije podnošenja izvješća te da je za otplatu poreznog duga 2013.g. sklopio ugovor o obročnoj otplati, ali po istom nije mogao izvršavati obveze te je Porezna uprava Ministarstva financija reprogramirala ostatak duga.

Dužnosnik je uz očitovanje priložio izvod prometa po računu Erste & Steiermärkischebank d.d. za razdoblje od 1. siječnja 2017.g. do 30. lipnja 2017.g., stanje računa poreznog obveznika koje je izdala Porezna uprava Ministarstva financija (zbrojno na razini ispostave 3350 Našice) na dan 31. prosinca 2013.g., na dan 31. prosinca 2014.g. i na dan 31. prosinca 2017.g. te uvid u stanje računa koje je 30. kolovoza 2018.g. izdala Porezna uprava Ministarstva financija, Ispostava Našice.

Na temelju navedenih isprava, koje je dužnosnik priložio očitovanju, i očitovanja dužnosnika Povjerenstvo je utvrdilo sljedeće: da se priloženi izvod prometa po računu Erste & Steiermärkischebank d.d. odnosi na mirovinski primitak dužnosnika, ali nakon odbitka iznosa koji se dužnosniku ustežu po ovrsi te da su, prema ispravama stanja računa poreznog obveznika koje je izdala Porezna uprava Ministarstva financija (zbrojno na razini ispostave 3350 Našice) za poreznog obveznika Antuna Glavaša, na dan 31. prosinca 2013.g. utvrđene ukupne porezne obveze dužnosnika u iznosu od 37.391,13 kn, na dan 31. prosinca 2014. . ukupne porezne obveze dužnosnika u iznosu od 288.101,85 kn, a na dan 31. prosinca 2017.g. ukupne porezne obveze dužnosnika u iznosu od 146.497,58 kn.

Ministarstvo financija, Porezna uprava, Područni ured Osijek, Ispostava Našice je na zahtjev Povjerenstva dopisom, klasa: 410-01/18-01/35, urbroj: 513-07-14-06/18-6 od 5. listopada 2018.g. dostavila podatke o detaljima poreznog duga dužnosnika, iz kojih proizlazi da je porezni dug nastao s više osnova:

porezni dug u iznosu od 98.719,90 kn po osnovi dohotka po godišnjoj prijavi poreza na dohodak nastao:

* na temelju godišnjeg obračuna poreza na dohodak za 2013.g. dana 18. kolovoza 2013.g.,
* na temelju godišnjeg obračuna poreza na dohodak za 2014.g. dana 31. prosinca 2015.g.,
* na temelju godišnjeg obračuna poreza na dohodak za 2015.g. dana 1. kolovoza 2016.g.,
* na temelju godišnjeg obračuna poreza na dohodak za 2016.g. dana 31. srpnja 2017.g.,
* na temelju zaduženih predujmova poreza i prireza na dohodak po osnovi mirovine iz inozemstva, nastalih u razdoblju od 1. siječnja 2014.g. od 31. prosinca 2014.g., od 1. siječnja 2015.g. do 31. prosinca 2015.g., od 1. siječnja 2016.g. do 31. prosinca 2016. . i od 1. siječnja 2017.g. od 31. prosinca 2017.g.,

porezni dug u iznosu od 1.618,70 kn po osnovi poreza na dohodak od nesamostalnog rada, nastao na temelju Izvješća o primitcima od nesamostalnog rada, porezu i prirezu na dohodak te doprinosima za obvezna osiguranja u studenom i prosincu 2013.g.,

porezni dug u iznosu od 9,40 kn, nastao na temelju godišnjeg obračuna PDV-a za 2013.g. i

porezni dug u iznosu od 8,60 kn nastao na temelju Izvješća o primitcima od nesamostalnog rada, porezu i prirezu na dohodak te doprinosima za obvezna osiguranja u prosincu 2013.g.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu. Analognim tumačenjem obveze dužnosnika na podnošenje izvješća o imovinskom stanju povodom stupanja na dužnost, propisane člankom 8. stavkom 1. ZSSI-a, dužnosnik je obvezan podnijeti izvješće o imovinskom stanju u roku od 30 dana po prestanku obnašanja dužnosti, *sa stanjem na taj dan*. Ako je tijekom obnašanja javne dužnosti došlo do bitne promjene glede imovinskog stanja dužan je o tome podnijeti izvješće Povjerenstvu, istekom godine u kojoj je promjena nastupila.

Stavkom 5. istog članka ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, stavkom 7. podstavkom 6. istog članka ZSSI-a propisano je da podatci o stečenoj imovini obuhvaćaju podatke o *dugovima*, preuzetim jamstvima i ostalim obvezama, a stavkom 8. podstavkom 7. ZSSI-a propisano je da podatci o stečenoj imovini obuhvaćaju, uz ostalo, podatke o *dohotku od nesamostalnog rada,* što sukladno poreznim propisima obuhvaća i dohotke od mirovina.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ovog Zakona te će o tom obavijestiti nadležna državna tijela.

Na temelju isprava koje je dužnosnik dostavio uz očitovanje, Povjerenstvo utvrđuje propust dužnosnika da dostavi odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, odnosno utvrđuje da postoji nerazmjer između iznosa osobne mirovine, navedenog u izvješću o imovinskom stanju dužnosnika od 18. lipnja 2017.g. i iznosa te mirovine utvrđenog uvidom u Informacijski sustav Porezne uprave, da postoji nerazmjer između iznosa mirovine bračnog druga navedenog u izvješću dužnosnika i iznosa te mirovine utvrđenog uvidom u Informacijski sustav Porezne uprave te da postoji nerazmjer između iznosa osobnog duga Poreznoj upravi navedenog u izvješću o imovinskom stanju dužnosnika od 18. lipnja 2017.g. i iznosa utvrđenog uvidom u Informacijski sustav Porezne uprave kao i nesklad između datuma nastanka, uvjeta i načina otplate tog duga, navedenih u izvješću, i odgovarajućih podataka o dugu kojim raspolaže Porezna uprava.

Iz gore navedenog propusta dužnosnika proizlazi moguća povreda članka 8. i 9. ZSSI-a te je donesena odluka kako je navedeno u dispozitivu ovog akta.

Sukladno odredbi članka 39. stavka 3. ZSSI-a, poziva se dužnosnik Antun Glavaš da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Antun Glavaš, elektroničkom dostavom
2. Podnositelj prijave, e-mailom
3. Objava na internetskoj stranici Povjerenstva
4. Pismohrana